CELEX: 62008FO0072
Language: mt
Date: 2009-06-11 00:00:00
Title: Digriet tat-Tribunal għas-Servizz Pubbliku (It-Tielet Awla) tal-11 ta' Ġunju 2009. # Michalis Ketselidis vs il-Kummisjoni tal-Komunitajiet Ewropej. # Servizz pubbliku - Uffiċjali - Inammissibbiltà. # Kawża F-72/08.

DIGRIET TAT-TRIBUNAL GĦAS-SERVIZZ PUBBLIKU 
      (It-Tielet Awla)
      11 ta’ Ġunju 2009 
      Kawża F-72/08
      Michalis Ketselidis
      vs
      Il-Kummissjoni tal-Komunitajiet Ewropej 
      “Servizz pubbliku – Uffiċjali – Rikors – Ilment amministrattiv li għandu jitressaq qabel – Risposta provviżorja – Żball skużabbli – Assenza – Deċiżjoni impliċita ta’ ċaħda – Ilment tardiv – Inammissibbiltà – Sentenza ta’ qorti Komunitarja – Fatt ġdid sostanzjali – Assenza”
      Suġġett: Rikors, ippreżentat bis-saħħa tal-Artikoli 236 KE u 152 KEEA, li bih M. Ketselidis jitlob l-annullament tad-deċiżjoni impliċita
         tal-Awtorità tal-Ħatra li tiċħad it-talba tiegħu għall-kalkolu mill-ġdid tal-kontribuzzjonijiet tiegħu tal-pensjoni li jirriżultaw
         mit-trasferiment, lejn is-sistema Komunitarja, tal-ekwivalenti attwarjali tad-drittijiet tal-pensjoni li kiseb fil-Greċja.
      
      Deċiżjoni: Ir-rikors huwa miċħud bħala manifestament inammissibbli. M. Ketselidis huwa kkundannat ibati l-ispejjeż kollha.
      
      Sommarju
      1.      Uffiċjali – Rikorsi – Termini – Eżami mill-ġdid ta’ deċiżjoni amministrattiva li saret definittiva
      (Regolamenti tal-Persunal, Articoli 90 u 91)
      2.      Uffiċjali – Rikorsi – Att li jikkawża preġudizzju – Kunċett – Risposta provviżorja tal-amministrazzjoni għal talba ta’ uffiċjal
            – Esklużjoni
      (Regolamenti tal-Persunal, Artikoli 90 u 91)
      3.      Uffiċjali – Rikorsi – Ilment amministrattiv li għandu jitressaq qabel – Termini – Dekadenza – Żball skużabbli
      (Regolamenti tal-Persunal, Artikoli 90 u 91)
      1.      L-eżistenza ta’ fatt ġdid u sostanzjali jista’ jiġġustifika l-preżentata ta’ talba għal eżami mill-ġdid ta’ deċiżjoni li tkun
         saret definittiva wara l-iskadenza tat-termini għall-preżentata ta’ rikors. Il-fatt inkwistjoni għandu jkun tali li jista’
         jibdel b’mod sostanzjali s-sitwazzjoni tal-persuna li tkun trid tikseb l-eżami mill-ġdid ta’ din id-deċiżjoni. Barra minn
         hekk, il-persuna kkonċernata għandha tippreżenta t-talba amministrattiva tagħha f’terminu ragjonevoli. L-interess li hija
         jkollha li jintalab l-adattament tas-sitwazzjoni amministrattiva tagħha għal regolamentazzjoni ġdida għandu, fil-fatt, jitwieżen
         mal-importanza taċ-ċertezza legali.
      
      (ara l-punti 32 sa 36)
      Referenza:
      Il-Qorti tal-Ġustizzja: 26 ta’ Settembru 1985, Valentini vs Il-Kummissjoni, 231/84, Ġabra p. 3027, punt 14 ; 13 ta’ Novembru
         1986, Becker vs Il‑Kummissjoni, 232/85, Ġabra p. 3401, punt 10
      
      Il-Qorti tal-Prim’Istanza: 25 ta’ Marzu 1998, Koopman vs Il-Kummissjoni, T‑202/97, ĠabraSP p. I‑A‑163 u II‑511, punt 24 ;
         7 ta’ Frar 2001, Inpesca vs Il‑Kummissjoni, T‑186/98, Ġabra p. II‑557, punt 51
      
      It-Tribunal għas-Servizz Pubbliku: 16 ta’ Jannar 2007, Genette vs Il‑Kummissjoni, F‑92/05, ĠabraSP p. I‑A‑1‑0000 u II‑A‑1‑0000,
         punt 62
      
      2.      Il-komunikazzjoni li tindika li talba ppreżentata bis-saħħa tal-Artikolu 90(1) tar-Regolamenti tal-Persunal qegħda tiġi eżaminata
         u li d-dipartimenti tal-istituzzjoni kkonċernata għadhom ma waslux għal konklużjoni definittiva ma tipproduċi l-ebda effett
         ġuridiku u ma għandhiex in-natura, b’mod partikolari, li tipproroga t-termini previsti fl-Artikoli 90 u 91 tar-Regolamenti
         tal-Persunal. Il-partijiet fil-kawża ma jistgħux jipprorogaw it-termini previsti fl-Artikolu 91 tar-Regolamenti tal-Persunal,
         peress li dawn huma ta’ ordni pubbliku u l-osservanza stretta tagħhom hija ta’ natura li tiżgura ċ-ċarezza u ċ-ċertezza tas-sitwazzjonijiet
         ġuridiċi.
      
      (ara l-punt 52)
      Referenza:
      Il-Qorti tal-Ġustizzja: 17 ta’ Ġunju 1965, Müller vs Il-Kunsill, 43/64, Ġabra p. 499; 17 ta’ Frar 1972, Richez-Parise vs Il-Kummissjoni,
         40/71, Ġabra p. 73, punti  8 u 9
      
      3.      In-nuqqas ta’ osservanza tar-regoli fil-qasam tat-termini għall-ilmenti jista’ ma jwassalx għaċ-ċaħda ta’ rikors minħabba
         inammissibbiltà, fil-każijiet li dan in-nuqqas ta’ osservanza jkun dovut għal żball skużabbli min-naħa tal-uffiċjal. Il-kunċett
         ta’ żball skużabbli għandu madankollu jinvolvi ċirkustanzi eċċezzjonali biss, b’mod partikolari dawk li fihom l-istituzzjoni
         tkun adottat aġir tali, fil-konfront tiegħu jew b’mod suffiċjentement determinanti, li joħloq konfużjoni ammissibbli fil-moħħ
         ta’ parti bona fide fil-kawża, li tkun tista’ turi d-diliġenza kollha mitluba minn persuna normalment avżata.
      
      F’sitwazzjoni li fiha l-amministrazzjoni tittrażmetti risposta provviżorja ftit qabel l-iskadenza tat-terminu tal-Artikolu
         90(1) tar-Regolamenti tal-Persunal, jekk kellha tiġi ammessa n-natura skużabbli tal-iżball imwettaq mill-uffiċjal, jintilef
         kull effett tal-ġurisprudenza stabbilita, li tgħid li l-komunikazzjoni li tindika li talba qegħda tiġi eżaminata ma tipproduċi
         l-ebda effett ġuridiku u, b’mod partikolari, li ma hijiex ta’ natura li tipproroga t-termini previsti fl-Artikoli 90 u 91
         tar-Regolamenti tal-Persunal, u dan imur kontra l-interpretazzjoni restrittiva li għandha tingħata lill-kunċett ta’ żball
         skużabbli.
      
      (ara l-punti 55, 57 u 58)
      Referenza:
      Il-Qorti tal-Ġustizzja: 15 ta’ Mejju 2003, Pitsiorlas vs Il-Kunsill u BĊE, C‑193/01 P, Ġabra p. I‑4837, punt 22
      Il-Qorti tal-Prim’Istanza: 10 ta’ April 2003, Robert vs Il-Parlament, T‑186/01, ĠabraSP p. I‑A‑131 u II‑631, punt 54; 2 ta’
         Marzu 2004, Di Marzio vs Il‑Kummissjoni, T‑14/03, ĠabraSP p. I‑A‑43 u II‑167, punt 40